**Siste oppdatering ang. barn/voksne, sjukdom/smittevern/korona**

**(31.august 2020)**

**Bare litt snue, eller noe mer? Når skal barna være hjemme fra barnehagen?**

Det er ikke alltid enkelt å avgjøre når et barn må være hjemme på grunn av sykdom. Mange ganger kan det være vanskelig å si om det er en vanlig forkjølelse, bare snørr, allergi eller noe mer alvorlig.

For foreldre kan det virke strengt at barn må holdes hjemme fra barnehagen når de «bare» har litt snue. Men koronasituasjonen gjør at vi alle bør passe litt ekstra på.

- Blant annet så er det mange som reiser mer nå enn i vår, noe som fører til at vi har flere nærkontakter. Det gjør at faren for å bli smittet av covid-19 øker, og vi må være litt ekstra strenge på når barnet kan komme i barnehagen, sier kommuneoverlege i Elverum, Knut R. Skulberg.

**Må være hjemme med «nye» symptomer**

***Alle med nyoppståtte symptomer i luftveiene skal være hjemme fra barnehagen.***

Med luftveissymptomer menes alle plager som skyldes en infeksjon i luftveiene. Foreldre må være oppmerksom på følgende symptomer, og spesielt hvis det det er flere samtidig:

* rennende/tett nese
* hosting
* nysing
* vond eller sår hals
* små barn som sutrer, klenger og «har noe på gang»
* større barn kan også klage over nedsatt smak- og luktesans
* tungpust
* feber
* noen kan ha vondt i magen og diare

- Det å være hjemme kan ha flere funksjoner. Hvis man går i barnehagen med hoste, vond hals og tett nese, og sjøl om det er en vanlig forkjølelse så fører det til økt smitte. Da har kanskje tre-fire andre fått forkjølelsessymptomer og så må kanskje de være hjemme. Terskelen for å gå i barnehagen med disse symptomene er høyere nå, enn de var før covid-19. Det er fordi vi prøver å redusere disse symptomene i barnehagene, sier Skulberg.

**Følg med på symptomer**

De minste barna klarer ikke å fortelle at de har vondt, derfor er det viktig at foreldrene følger med på symptomer.

- Foreldre må følge med på om barnet mister matlysten, blir slappe, sutrete og klagete. Da skal ikke barnet gå i barnehagen. Dette gjelder selv om de ikke har feber.

Barnehagene er fortsatt på gult nivå, noe som betyr at ingen syke skal møte i barnehagen, håndhygiene er viktig og barnehagen er delt opp i faste grupper.

- Vi har forståelse for at noen begynner å bli utålmodige, men vi blir stadig minnet på at pandemien ikke er over. Derfor er det viktig at vi alle fortsetter å følge smittevernrådene. Vi må vaske hender, holde avstand, holde oss hjemme om vi er sjuke og holde ut sammen. En stor takk til foreldrene som er flinke til å følge smittevernrådene når de leverer og henter barna sine, sier barnehagesjef Lena M. Henriksen.

**Kan gå i barnehagen med «kjent» snue**

Kommuneoverlege Skulberg sier barnet kan kommet i barnehagen hvis barnet har en «kjent» snue.

- Noen barn er snørrete året rundt. Hvis barnet har en kjent snue, som allergi eller har den samme snuen alltid, kan barnet gå i barnehagen så lenge symptomene ikke er nye eller annerledes, og allmenntilstanden ikke endrer seg, sier Skulberg.

**Barna kan komme i barnehagen:**

* når de ikke har symptomer på sykdom
* ved gjennomgått luftveisinfeksjon, kan barna komme tilbake etter at de har vært symptomfrie i 1 døgn
* hvis en i husstanden har symptomer på luftveisinfeksjon, men ikke har påvist covid-19
* de har kjent pollenallergi med typiske symptomer
* de har rennende nese uten andre symptomer på luftveisinfeksjon

**Tiltak på gult nivå:**

* Ingen syke skal møte i barnehagen
* God hygiene
* Kontaktreduserende tiltak:
* Unngå fysisk kontakt mellom ansatte (håndhilsning og klemming)
* Hele avdelinger regnes som en kohort
* Faste ansatte per kohort
* Unngå trengsel og store samlinger
* Tilstrebe avstand mellom ulike kohorter
* Dele inn uteområder for å holde avstand mellom kohorter

Skulle det oppstå tilfeller utover høsten hvor du er i tvil ang. noe av dette du nå har lest, ta kontakt med pedagogisk leder på din avdeling, og ta en prat sammen 😊

Ta kontakt med styrer ved ytterligere spørsmål 😊

Tlf. 98900560/postmaster@sorskogbarnehage.no

31.08.20 Styrer